Je to vo hviezdach

Vyšlo aj v tlačovej podobe

Objednať môžete na

www.lindeni.sk

www.albatrosmedia.sk

Minnie Darke

Je to vo hviezdach – e-kniha

Copyright © Albatros Media a. s., 2020

Všetky práva vyhradené.

Žiadna časť tejto publikácie nesmie byť rozširovaná

bez písomného súhlasu majiteľov práv.

Môjmu najmilovanejšiemu Škorpiónovi P. T.

Hviezdy sú špičkami úžasných diamantov!

Ktohovie, aké vzdialené a nepoznané bytosti v rôznych zákutiach vesmíru práve rozjímajú nad tou istou!

Henry David Thoreau

Astrológia je ako zemská príťažlivosť.

Nemusíte v ňu veriť, aby ovplyvnila váš život.

Zolar’s Starmates

Žiadna vášeň na Zemi, ani láska,

ani nenávisť, sa nevyrovná vášni z toho, keď môžete upraviť cudzí rukopis.

H. G. Wells

VODNÁR

Nicholas Jordan sa nenarodil pod hviezdnou oblohou, ale v nemocnici v Edenvale – skromnej budove z červených tehál na okraji mestečka, ktoré sa pýšilo štyrmi krčmami, zato žiadnou bankou, jedným kúpaliskom, šiestimi klubmi pre veteránov a každé leto s nevôľou tolerovalo obmedzené používanie vody. Nemocnicu obklopovali záhony krikľavo ružových bugenvileí a trojuholníky vysychajúcich trávnikov. Keď malý Nick prišiel na svet, obloha nad rozžeravenou plechovou strechou bola závratne modrá, dokonale vystihujúca februárovú južnú hemisféru.

A boli tam aj hviezdy. Ďaleko za bezoblačnou páľavou troposféry, ďaleko za ozónovou dekou stratosféry, ďaleko za mezosférou a termosférou, ionosférou, exosférou a magnetosférou. Boli ich milióny. Dominovali čiernote a pohybovali sa v dokonalých obrazcoch, ktoré sa navždy prekreslili do duše Nicholasa Jordana.

Joanna Jordanová – Baran, majiteľka a prevádzkarka vychyteného kaderníctva, pozoruhodne presná strelkyňa za netbalový tím Edenvale Stars a dvojnásobná držiteľka titulu Miss Edenvale – v hodinách po narodení svojho syna na hviezdy nemyslela. Extatická a neupravená ležala v jedinej pôrodnej sále nemocnice a hľadiac do tváre malého Nicka mapovala vplyvy o čosi pozemskejšej nátury.

„Má tvoj nos,“ zamrmlala smerom k manželovi.

Nemýlila sa. Jej bábätko malo dokonalú miniatúrnu repliku nosa, ktorý dôverne poznala a milovala na tvári Marka Jordana – Býka, plecnatého futbalistu, ktorý sa transformoval na finančného poradcu v polokošeliach, milovníka pečeného cheesecaku a beznádejného obdivovateľa dlhonohých žien.

„Ale tvoje uši,“ podotkol Mark s pocitom, že jeho ruky sú ako ruky obra, keď pohládzal chumáčik tmavých vláskov na hlavičke ich novorodeniatka.

Joanna s Markom si obzerali svojho synčeka a hľadali zdroj jeho líčok, čielka, prstíkov na rukách a nohách. Čerství rodičia tak objavili ozvenu Markovho brata v široko posadených očičkách bábätka a náznak Joanninej matky v jeho plných a výrazných perách.

Nikde však nenašli, dokonca im ani nenapadlo hľadať, odtlačky Beta Aquarii, žltej obryne, ktorá horí päťstotridsaťsedem svetelných rokov od Zeme. Ani oveľa jemnejší dotyk hmloviny Slimáka či vlastne žiadneho z ostatných nebeských telies, čo tvorili rozvláčne súhvezdie Vodnára, pod ktorého patronátom sa nachádzalo slnko v čase narodenia ich dieťaťa.

Ak by sa na kropaje osudu na novorodeneckom diagrame malého Nicka pozrel astrológ, už v deň jeho narodenia by predvídal, že z tohto dieťaťa vyrastie originálny, chvíľami až mierne excentrický, kreatívny a láskavý chlapec s takou dávkou súťaživosti, že jeho súrodenci by radšej zjedli ružičkový kel, ako si s ním zahrali monopoly. Uhádol by, že chlapec bude milovať kostýmové párty a ochotne prichýli každého vyhladovaného psa či zablšenú mačku, ktorá mu skríži cestu.

Ten istý astrológ by sa možno nežne pousmial pri predpovedi, že počínajúc pubertou sa z Nicka stane zanietený veriaci v hviezdy. Bude sa mu páčiť, že je Vodnár – znamenie, ktoré si spojí s inovatívnym a neortodoxným zmýšľaním rovnako ako s letom, hudobnými festivalmi a atraktívnymi mladými hipisáčkami, ktoré voňali ako pačuli a sex.

No v deň jeho narodenia nebol poruke žiadny astrológ a jediná osoba, ktorá v súvislosti s malým Nickom vyslovila predpoveď vyčítanú z hviezd, bola Joannina priateľka Mandy Carmichaelová. Mandy – Blíženci, hlásateľka predpovedí počasia regionálnej televíznej siete, rozžiarená čerstvá nevesta s jamkami na lícach a fanatická fanúšička skupiny ABBA – sa v nemocnici zjavila ako dobrá víla sudička rovno po práci. S hrubou vrstvou mejkapu z nakrúcania cupkala na vysokých podpätkoch s obrovským modrým medveďom a kyticou chryzantém zo supermarketu v náručí. Maca rýchlo usadila do kresla a chryzantémy skončili v zaváraninovom pohári, zatiaľ čo sa bosá Mandy vedľa postele nežne maznala s prvorodeniatkom svojej priateľky.

„Malý Vodnárik, všakže?“ hmkala so zarosenými očami. „Nečakajte, že bude ako vy s Markom, rozumieš, Jo? Vodnári sú iní. Však, maličký?“

„No, mal by mať vzťah k športu,“ prehodila Jo veselo. „Mark mu už kúpil tenisovú raketu.“

„A práve preto z neho pravdepodobne vyrastie umelec. Alebo tanečník. Nie je tak, pokladík?“

Mandy vsunula svoj prst do zatvárajúcej sa hviezdice Nickovej drobnej rúčky a na okamih zostala úplne bez slov, čo bolo pre ňu netypické. „Jo, je nádherný. Jednoducho nádherný,“ vydýchla náhle.

Z nemocnice Mandy odchádzala už za tmy. Súmrak so sebou privial vánok rovnako osviežujúci ako túžba, čo na ňu doľahla, keď s topánkami v rukách kráčala cez pichľavý trávnik na parkovisko. Obloha na západe bola dymovomodrá s ružovkastými obláčikmi nad obzorom, ale na východe sa už cez prehlbujúcu tmu predralo zopár nedočkavých hviezd. Mandy vkĺzla za volant svojho auta a dlho na tie hviezdy hľadela. Stále cítila omamnú vôňu bábätka.

Nasledujúci piatok v Curlew Court v Edenvale – v slepej uličke novovybudovanej štvrte plnej betónových obrubníkov a prízemných domov s plechovými strechami, trávnikmi a eukalyptami chránenými umelohmotným pletivom – sa Drew Carmichael zvalil na chrbát s hlasným: „Páni!“

Vedľa neho, na trampolíne u ich susedov, ležala prázdna fľaša írskeho krémového Baileys, dva zamazané poháriky a jeho upotená, usmievavá, poloodetá žena. Drew – Váhy, konzultant v poľnohospodárstve, amatérsky nadšenec aviatiky, závislý od Pink Floyd a obávaný vzdušný gitarista spred zrkadla v spálni – sa ani nie pred hodinou vrátil z dvojtýždňovej pracovnej cesty a mal pocit, akoby ho niekto úmyselne zviedol. Priam z neho vysal jeho esenciu. Našťastie, susedia dovolenkovali na Zlatom pobreží.

„Uhmmm,“ pochvaľovala si Mandy usmievajúc sa do hviezdnatého neba.

Drew sa nadvihol na jednom lakti a pozrel sa na svoju ženu. Za tieňom na jej líci v mieste jamky šípil akési šibalstvo.

„Čo ti to napadlo?“ spýtal sa a položil dlaň na jej bledé mäkké odhalené bruško. „Ha?“

„No dovoľte,“ ohradila sa a so širokým úškrnom ho plesla po ruke. „Som vydatá žena. Nechytajte to, čo si nemôžete dovoliť.“

Pošteklil ju a ona sa rozosmiala.

„Čo máš za lubom?“

„Za lubom?“ zopakovala. „Za lubom? Ja... obdivujem hviezdy.“

Pripitý a bezvýhradne šťastný Drew si založil ruky za hlavu a tiež sa zahľadel do vesmíru.

V tú februárovú noc Carmichaelovci počali dievčatko, ktoré sa malo narodiť v skorých hodinách novembrového rána v znamení Strelca. Na svet príde drobné a dokonalé, s hlavičkou lemovanou najjemnejšími plavými vláskami, ktoré sa jej napokon zvlnia okolo ostrých čŕt tváre. Oči bude mať orieškové, bradu špicatú a pery v tvare zreteľného Amorovho luku – ako jej matka. Tmavé obočie bude mať rovné, priam prísne – ako jej otec.

Astrológ by možno predpovedal, že z tohto dieťaťa vyrastie priamočiary človek; hravý, ale tak trochu perfekcionista. Zamiluje si slová, už v deviatich rokoch sa objaví v televíznej súťaži v hláskovaní, ktorú aj vyhrá, a väčšinu času strávi s perom zastrčeným za uchom. Jeho nočný stolík si nikdy nevydýchne pod ťarchou kníh – prečítaných, načatých, nachystaných – a je možné, že medzi tými haldami sa nájde zastrčený aj katalóg z Howards Storage World či z Ikey, lebo celoživotným fetišom tohto dievčaťa bude práve organizovanie šatníkov. Jej pamäť bude taká neomylná a vybrúsená ako kartotéka z nehrdzavejúcej ocele a ešte aj jej esemesky budú mať bezchybné formátovanie a diakritiku.

Rovnako neomylne by mohla znieť predpoveď, lenže astrológ by nad tým iba skormútene pokrútil hlavou, vediac, že toto dieťa nebude mať hviezdy veľmi v úcte. Popravde, horoskopy bude považovať za hlúposti plné nevierohodných táranín.

„Justine,“ zamumlala Mandy skôr sama pre seba.

„Prosím?“ spýtal sa Drew.

„Jus-tine,“ zopakovala s väčším dôrazom. „Páči sa ti?“

„Kto je Justine?“ zaujímal sa zmätený Drew.

To uvidíš, pomyslela si Mandy. To uvidíš.

Koniec ukážky

Table of Contents

Titulná strana

VODNÁR